S-359/2013

Ár 2013, 20. september, er á dómþingi Héraðsdóms Reykjavíkur, sem háð er í Dómhúsinu við Lækjartorg af A-kk-þgf H-kk-þgf, settum héraðsdómara, kveðinn upp dómur í sakamálinu nr. 359/2013: Ákæruvaldið gegn V-kk-þgf S-kk-þgf, en málið var dómtekið 18. september 2013.

Málið er höfðað af ríkissaksóknara með ákæru dagsettri 23. maí sama ár á hendur:

„V-kk-þgf S-kk-þgf, kt. 000000-0000, Neðstaleiti 4, Reykjavík, fyrir eftirtalin hegningarlagabrot framin í Reykjavík, svo sem hér greinir:

1. Rangan framburð, með því að hafa miðvikudaginn 12. desember 2012, á lögreglustöðinni við Grensásveg 9, tilkynnt lögreglu ranglega að bifreiðinni JD-S61, af gerðinni Chrysler 300 C, hefði verið stolið frá heimili sínu og undirritað gegn betri vitund nafn sitt á tilkynningu til lögreglu um nytjastuld ökutækis. Þann 13. desember 2012 fór lögreglan í bifreiðageymslu að Neðstaleiti 2-4, og kom þar auga á sömu bifreið og ákærði hafði tilkynnt stolna, þar sem henni hafði verið lagt í bifreiðastæði sem tilheyrði íbúð ákærða. Síðar sama dag var búið að fjarlægja bifreiðina úr bifreiðageymslunni.

Telst þetta varða við 1. mgr. 142. gr. almennra hegningarlaga nr. 19/1940 en til vara við 145. gr. sömu laga.

2. Skjalafals, með því að hafa fimmtudaginn 13. desember 2012, er lögreglan fór inn í bifreiðageymslu við Neðstaleiti 2-4, eins og greinir í ákærulið 1, haft skráningarmerki bifreiðarinnar UZ-Y38 á bifreið sem réttilega átti að bera skráningarmerkin JD-S61, en ákærði fékk skráningarmerki bifreiðarinnar UZ-Y38 frá ónafngreindum aðila og setti það í blekkingarskyni á bifreiðina.

Telst þetta varða við 1. mgr. 157. gr. almennra hegningarlaga.

3. Tilraun til fjárdráttar, með því að hafa samhliða atvikum þeim sem lýst er í ákæruliðum 1 og 2, reynt að draga sér bifreiðina JD-S61, af gerðinni Chrysler 300 C, að verðmæti kr. 2.164.925 samkvæmt verðmati dags. 15. janúar 2013, sem var í eigu Landsbankans hf., en ákærði hafði í vörslum sínum samkvæmt yfirlýsingu um yfirtöku bílasamnings við SP-Fjármögnun hf. dags. 30. desember 2009, en Landsbankinn hf., bíla- og tækjafjármögnun (áður SP-Fjármögnun hf.) rifti umræddum samningi 23. febrúar 2012. Ákærði upplýsti lögregluna þann 13. desember 2012 hvert hann hafði farið með bifreiðina og falið hana og hafði lögreglan uppi á bifreiðinni og tók hana í sínar vörslur.

Telst þetta varða við 1. mgr. 247. gr., sbr. 1. mgr. 20. gr. almennra hegningarlaga.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði hefur skýlaust játað brot sín og var því farið með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með skýlausri játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru, að því undanskildu að háttsemi ákærða í 1. ákærulið þykir varða við 147. gr. almennra hegningarlaga.

Ákærði er fæddur í desember 1981. Samkvæmt sakavottorði hefur hann frá árinu 2001 hlotið fjölmarga refsidóma, nú síðast 10. desember 2010 þar sem ákærði var dæmdur í tveggja ára fangelsi fyrir ýmis brot, meðal annars gegn 2. mgr. 218. gr. almennra hegningarlaga nr. 19/1940. Hinn 19. maí 2012 var ákærða veitt reynslulausn í tvö ár á eftirstöðvum refsingar, sem þá nam 300 dögum. Með brotum sínum nú hefur ákærði rofið skilyrði reynslulausnar og verður hún því dæmd upp, sbr. 1. mgr. 65. gr. laga nr. 49/2005 um fullnustu refsinga, og refsing ákvörðuð jafnframt með hliðsjón af 77. gr. almennra hegningarlaga. Við ákvörðun refsingar verður að líta til þess að brot ákærða var alvarlegt og að brotavilji hans var einbeittur. Þá á hann að baki þó nokkurn sakaferil. Til þess þykir þó mega líta að ákærði hefur gengist greiðlega við broti sínu auk þess sem framlögð gögn benda til þess að hann hafi að einhverju leyti náð tökum á áfengisvanda sínum. Sakaferill ákærða útilokar hins vegar skilorðsbindingu refsingar.

Er refsing ákærða því hæfilega ákveðin 16 mánaða fangelsi.

Þá ber að dæma ákærða til að greiða málsvarnarþóknun skipaðs verjanda síns, G-kk-ef S-x-x R-kk-ef hdl., 125.500 krónur, og þóknun verjanda síns á rannsóknarstigi málsins, I-kk-ef F-kk-ef Á-kk-ef hdl., 25.100 krónur. Við ákvörðun þóknunar lögmanna hefur verið tekið tillit til virðisaukaskatts.

A-kk-nf H-kk-nf, settur héraðsdómari, kveður upp dóm þennan.

DÓMSORÐ:

Ákærði, V-kk-nf S-kk-nf, sæti fangelsi í 16 mánuði.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef hdl., 125.500 krónur, og þóknun verjanda síns á rannsóknarstigi málsins, I-kk-ef F-kk-ef Á-kk-ef hdl., 25.100 krónur.

A-kk-nf H-kk-nf